राजी नैं परते च मिगी किश नीं आक्खेआ। मिगी दिक्खेआ तक्कर नेईं। दोए बाह्‌मां चुक्कियै उन्नै समाना आलै पास्सै हत्थ जोड़े ते गदगद होइयै बोल्ली, “परमेशरा खीर तूं मेरी बिनती सुनी लेई।” ओ हत्थ फी नुहाड़े मूंहा पर आए, थोड़ा चिर उन्नै उंदे कन्नै अपना मूंह् छपैली रक्खेआ। फी नुहाड़े कोला काबू च नेईं रौंह्‌न होआ ते साड़ी दी चूक्का कन्नै, खुल्लियै अक्खें च आए दे शुक्राने दे अत्थरूं उन्नै पूंझे ते आक्खेआ तुसैं जेह्‌ड़ा मिगी कुसै खातरी नीं रक्खेआ तां मत समझेओ जे ठीक नीं कीता, जां फी बे-बसाही च कीते दा ऐ। जकीन रक्खो राजी तुंदी ऐ। ते लाड़ी कदैं बी बक्खरी गिनती आंस्तै नीं होंदी ऐ। नुहाड़ा सारा धर्म पति कन्नै गै होंदा ऐ।